
összegzés

A Gyöngy Kincstár szakmai gyűjtemény anyaga Fehér Anna gyöngyfűző népi iparművész kutatómunkájának eredményeként jött létre. 

A sárközi és erdélyi gyöngymunkák mellett a gyűjteményben változatos gyöngyszemeket és gyönggyel díszített használati tárgyakat találunk a világ minden tájáról.

Fehér Anna feltérképezte a magyarországi és határon túli hagyományos népi ékszereket, többek között járt Sárközben és Erdélyben is. Útjai során nemcsak fotózta és lerajzolta, hanem meg is vásárolta a régi gyöngymunkákat. Nem csak maguk a gyöngyékszerek keltették fel érdeklődését, de a hozzájuk fűződő, viseletükkel kapcsolatos hagyományokat és szokásokat is megörökítette. Kutatómunkát végzett kaposvári, bajai múzeumokban és a Budapesti Néprajzi Múzeumban is. 

A Budapesti Gyöngy Stúdió műhelyében 20 éven keresztül megtekinthetőek voltak kiállításai. A stúdió helyt adott tanfolyamoknak is, a résztvevőkből pedig megalakult a „Gyöngytársaság”. Ez a közösség gyümölcsöző kapcsolatokat alakított ki más gyöngytársaságokkal, a hazaiakon kívül például angliai és több amerikai Bead Society-vel is felvette a kapcsolatot. 

Fehér Anna gyűjteményének darabjaiból több szakmai kiállítás is megrendezésre került Ócsán, a Tájházban, valamint a Pesterzsébeti Múzeumban. A szakmai gyűjtemény Kárpát-medencei, sárközi és erdélyi anyagból áll. A magyar népi hagyományok őrzésén túl Fehér Anna fontosnak tartja, hogy gyűjteménye biztonságos elhelyezésre kerüljön.

Nemcsak az ékszerek megismertetése fontos számára, hanem az ékszerekhez kapcsolódó népek és korok kultúrájának bemutatása is.

A Magyar Gyöngy Egyesület alapítójaként sok embert megismertetett a gyöngyékszerek típusaival.

Fehér Anna célja a hagyományos népi ékszerek megismertetése, a távoli kultúrák gyöngyékszereinek bemutatása.

Fehér Anna gyöngygyűjteménye Magyarországon egyedülálló.

